Document ID: 32009R1185

EUROPOS PARLAMENTO IR TARYBOS REGLAMENTAS (EB) Nr. 1185/2009
2009 m. lapkričio 25 d.
dėl pesticidų statistikos
(tekstas svarbus EEE)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 285 straipsnio 1 dalį,
atsižvelgdami į Komisijos pasiūlymą,
atsižvelgdami į Europos ekonomikos ir socialinių reikalų komiteto nuomonę (1),
pasikonsultavę su Regionų komitetu,
laikydamiesi Sutarties 251 straipsnyje nustatytos tvarkos, atsižvelgdami į 2009 m. lapkričio 10 d. Taikinimo komiteto patvirtintą bendrą tekstą (2),
kadangi:
(1)
2002 m. liepos 22 d. Europos Parlamento ir Tarybos sprendime Nr. 1600/2002/EB, nustatančiame šeštąją Bendrijos aplinkosaugos veiksmų programą (3), pripažįstama, kad pesticidų, ypač žemės ūkyje naudojamų pesticidų, poveikis žmogaus sveikatai ir aplinkai turi būti dar labiau mažinamas. Jame pabrėžiama, kad būtina siekti tvaresnio pesticidų naudojimo, ir raginama gerokai sumažinti pesticidų keliamą pavojų bei jų naudojimo apimtį, kartu užtikrinant būtiną pasėlių apsaugą.
(2)
Komisija komunikate Tarybai, Europos Parlamentui ir Europos ekonomikos ir socialinių reikalų komitetui „Tausiojo pesticidų naudojimo teminės strategijos link“ pripažino, kad reikalinga išsami, suderinta ir naujausia statistika apie pesticidų pardavimą ir naudojimą Bendrijos lygiu. Tokia statistika būtina vertinant Europos Sąjungos tvaraus vystymosi politiką ir apskaičiuojant tinkamus dėl pesticidų naudojimo kylančio pavojaus sveikatai ir aplinkai rodiklius.
(3)
Suderinta ir palyginama Bendrijos statistika apie pesticidų pardavimą ir naudojimą yra būtina rengiant ir stebint Bendrijos teisės aktus bei politiką, susijusius su Tausiojo pesticidų naudojimo temine strategija.
(4)
Kadangi 1998 m. vasario 16 d. Europos Parlamento ir Tarybos direktyvos 98/8/EB dėl biocidinių produktų pateikimo į rinką (4) poveikis bus akivaizdus tik baigus pirmąjį veikliųjų medžiagų, skirtų naudoti biocidiniuose produktuose, vertinimą, todėl nei Komisija, nei dauguma valstybių narių šiuo metu neturi pakankamai žinių ar patirties, kad galėtų pasiūlyti tolesnes priemones dėl biocidų. Todėl šis reglamentas turėtų būti taikomas tik pesticidams, kurie yra augalų apsaugos produktai ir kuriems taikomas 2009 m. spalio 21 d. Europos Parlamento ir Tarybos reglamentas (EB) Nr. 1107/2009 dėl augalų apsaugos produktų pateikimo į rinką (5), kurių duomenų rinkimo patirtis jau yra pakankama.
(5)
Vis dėlto tikimasi, kad, atsižvelgiant į Direktyvos 98/8/EB vertinimo rezultatus ir remiantis poveikio vertinimu, šio reglamento taikymo sritis bus išplėsta ir jis bus taikomas ir biocidiniams produktams.
(6)
Kaip patvirtino daugiametė Komisijos patirtis pesticidų pardavimo ir naudojimo duomenų rinkimo srityje, būtina suderinta metodika, skirta rinkti statistinius duomenis Bendrijos lygiu pateikimo į rinką etape ir iš naudotojų. Be to, siekiant apskaičiuoti tikslius pavojaus rodiklius atsižvelgiant į Tausiojo pesticidų naudojimo teminės strategijos tikslus, statistika turi būti išsami iki veikliųjų medžiagų lygio.
(7)
Atliekant Tausiojo pesticidų naudojimo teminės strategijos poveikio vertinimą buvo įvertinti įvairūs duomenų rinkimo būdai, iš kurių labiausiai rekomenduojamu taikyti buvo pripažintas privalomasis duomenų rinkimas, nes taikant šį būdą būtų galima greitai ir ekonomiškai kaupti tikslius ir patikimus duomenis apie pesticidų pateikimą į rinką ir jų naudojimą.
(8)
2009 m. kovo 11 d. Europos Parlamento ir Tarybos reglamentas (EB) Nr. 223/2009 dėl Europos statistikos (6), yra orientacinis šio reglamento nuostatų pagrindas, kuris ypač reikalauja laikytis profesinio nepriklausomumo, nešališkumo, objektyvumo, patikimumo, ekonominio efektyvumo ir statistinių duomenų konfidencialumo principų.
(9)
Duomenų, kuriems taikomas statistinių duomenų konfidencialumo principas, perdavimą reglamentuoja Reglamente (EB) Nr. 223/2009 nustatytos taisyklės. Priemonės, priimtos vadovaujantis tuo reglamentu, užtikrina fizinę ir loginę konfidencialių duomenų apsaugą bei tai, kad rengiant ir platinant Bendrijos statistiką ji nebūtų neteisėtai atskleidžiama ir naudojama ne statistikos reikmėms.
(10)
Duomenų, surinktų vadovaujantis šiuo reglamentu, skelbimą ir platinimą reglamentuoja Reglamente (EB) Nr. 223/2009 nustatytos taisyklės. Priemonėmis, priimtos vadovaujantis Reglamentu (EB) Nr. 223/2009, užtikrina fizinę ir loginę konfidencialių duomenų apsaugą bei tai, kad rengiant ir platinant Bendrijos statistiką ji nebūtų neteisėtai atskleidžiama ir naudojama ne statistikos reikmėms.
(11)
Duomenys dėl pesticidų pateikimo į rinką ir naudojimo, kurie turi būti pateikiami vadovaujantis 2009 m. spalio 21 d. Europos Parlamento ir Tarybos direktyva 2009/128/EB, nustatančia Bendrijos veiksmų pagrindus siekiant tausiojo pesticidų naudojimo (7), ir Reglamentu (EB) Nr. 1107/2009, turėtų būti vertinami pagal atitinkamas tos direktyvos ir to reglamento nuostatas.
(12)
Šis reglamentas turėtų būti taikomas nedarant poveikio 2003 m. sausio 28 d. Europos Parlamento ir Tarybos direktyvos 2003/4/EB dėl visuomenės galimybės susipažinti su informacija apie aplinką (8) ir 2006 m. rugsėjo 6 d. Europos Parlamento ir Tarybos reglamento (EB) Nr. 1367/2006 dėl Orhuso konvencijos dėl teisės gauti informaciją, visuomenės dalyvavimo priimant sprendimus ir teisės kreiptis į teismus aplinkosaugos klausimais nuostatų taikymo Bendrijos institucijoms ir organams (9) taikymui.
(13)
Siekiant užtikrinti rezultatų palyginamumą, pesticidų statistika turėtų būti rengiama per nustatytą laikotarpį nuo ataskaitinių metų pabaigos, laikantis konkrečios klasifikacijos ir suteikiant jai atitinkamą formą, kaip nurodyta šio reglamento prieduose.
(14)
Šiam reglamentui įgyvendinti būtinos priemonės turėtų būti tvirtinamos pagal 1999 m. birželio 28 d. Tarybos sprendimą 1999/468/EB, nustatantį Komisijos naudojimosi jai suteiktais įgyvendinimo įgaliojimais tvarką (10).
(15)
Visų pirma, Komisijai turėtų būti suteikti įgaliojimai apibrėžti naudojimo plotą ir pritaikyti III priedą. Kadangi tos priemonės yra bendro pobūdžio ir skirtos iš dalies pakeisti neesmines šio reglamento nuostatas, inter alia, jį papildant naujomis neesminėmis nuostatomis, jos turi būti tvirtinamos pagal Sprendimo 1999/468/EB 5a straipsnyje numatytą reguliavimo procedūrą su tikrinimu.
(16)
Kadangi šio reglamento tikslo, t. y. sukurti Bendrijos statistikos apie pesticidų pateikimą į rinką ir naudojimą sistemingo rengimo bendrą sistemą, valstybės narės negali deramai pasiekti ir kadangi to tikslo būtų geriau siekti Bendrijos lygiu, laikydamasi Sutarties 5 straipsnyje nustatyto subsidiarumo principo Bendrija gali patvirtinti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytam tikslui pasiekti.
(17)
Buvo konsultuojamasi su Tarybos sprendimu 89/382/EEB, Euratomas (11) įsteigtu Statistikos programų komitetu,
PRIĖMĖ ŠĮ REGLAMENTĄ:
1 straipsnis
Dalykas, taikymo sritis ir tikslai
1. Šiame reglamente nustatoma bendra Bendrijos statistikos apie tų pesticidų, kurie yra augalų apsaugos produktai, kaip apibrėžta 2 straipsnio a punkto i papunktyje, pateikimą į rinką ir naudojimą sistemingo rengimo sistema.
2. Statistika rengiama apie:
-
kasmet į rinką pateiktų pesticidų kiekį remiantis I priedu;
-
metinį naudojamų pesticidų kiekį remiantis II priedu.
3. Statistika visų pirma kartu su kitais atitinkamais duomenimis naudojama Direktyvos 2009/128/EB 4 ir 15 straipsniuose nurodytiems tikslams.
2 straipsnis
Sąvokų apibrėžtys
Šiame reglamente taikomos šios sąvokų apibrėžtys:
a)
pesticidai:
i)
augalų apsaugos produktas, kaip apibrėžta Reglamento (EB) Nr. 1107/2009 2 straipsnio 1 dalyje;
ii)
biocidinis produktas, kaip apibrėžta Direktyvos 98/8/EB 2 straipsnio 1 dalyje;
b)
medžiagos - medžiagos, kaip apibrėžta Reglamento (EB) Nr. 1107/2009 3 straipsnio 2 punkte, įskaitant veikliąsias medžiagas, apsaugines medžiagas ir sinergiklius;
c)
veikliosios medžiagos - veikliosios medžiagos, kaip nurodyta Reglamento (EB) Nr. 1107/2009 2 straipsnio 2 dalyje;
d)
apsauginės medžiagos - apsauginės medžiagos, kaip nurodyta Reglamento (EB) Nr. 1107/2009 2 straipsnio 3 dalies a punkte;
e)
sinergikliai - sinergikliai, kaip nurodyta Reglamento (EB) Nr. 1107/2009 2 straipsnio 3 dalies b punkte;
f)
pateikimas į rinką - pateikimas į rinką, kaip apibrėžta Reglamento (EB) Nr. 1107/2009 3 straipsnio 9 punkte;
g)
registracijos liudijimo turėtojas - registracijos liudijimo turėtojas, kaip apibrėžta Reglamento (EB) Nr. 1107/2009 3 straipsnio 24 punkte;
h)
naudojimas žemės ūkyje - bet koks augalų apsaugos produkto naudojimas, tiesiogiai arba netiesiogiai susijęs su augalų produktų gamyba, vykdant ekonominę veiklą žemės ūkio valdoje;
i)
profesionalus naudotojas - profesionalus naudotojas, kaip apibrėžta Direktyvos 2009/128/EB 3 straipsnio 1 punkte;
j)
žemės ūkio valda - žemės ūkio valda, kaip apibrėžta 2008 m. lapkričio 19 d. Europos Parlamento ir Tarybos reglamente (EB) Nr. 1166/2008 dėl ūkių struktūros tyrimų bei žemės ūkio gamybos metodų tyrimo (12).
3 straipsnis
Duomenų rinkimas, perdavimas ir tvarkymas
1. Valstybės narės I priede išvardytoms charakteristikoms apibrėžti reikalingus duomenis renka kasmet, o II priede išvardytoms charakteristikoms apibrėžti reikalingus duomenis - kas penkerius metus pasinaudodamos šiomis priemonėmis:
-
tyrimais,
-
informacija, susijusia su pesticidų pateikimu į rinką ir naudojimu, visų pirma atsižvelgiant į įsipareigojimus pagal Reglamento (EB) Nr. 1107/2009 67 straipsnį,
-
administraciniais šaltiniais arba
-
šių priemonių deriniu, įskaitant statistinio įvertinimo procedūras, grindžiamas specialistų išvadomis ar modeliais.
2. Valstybės narės pagal I ir II prieduose nurodytus tvarkaraščius ir juose nurodytu periodiškumu perduoda Komisijai (Eurostatui) statistinius rezultatus, įskaitant konfidencialius duomenis. Duomenys pateikiami pagal III priede nurodytą klasifikaciją.
3. Valstybės narės perduoda duomenis elektronine forma, laikydamosi atitinkamo techninio formato, kurį Komisija (Eurostatas) turi patvirtinti pagal 6 straipsnio 2 dalyje nurodytą reguliavimo procedūrą.
4. Siekiant užtikrinti konfidencialumą, Komisija (Eurostatas) prieš skelbdama(s) duomenis juos apibendrina pagal III priede nurodytas chemines klases arba produktų kategorijas, tinkamai atsižvelgdama(s) į konfidencialių duomenų apsaugos lygį konkrečios valstybės narės lygiu. Pagal Reglamento (EB) Nr. 223/2009 20 straipsnį nacionalinės valdžios institucijos ir Komisija (Eurostatas) naudoja konfidencialius duomenis tik statistikos tikslams.
4 straipsnis
Kokybės vertinimas
1. Šiame reglamente taikomi Reglamento (EB) Nr. 223/2009 12 straipsnio 1 dalyje nustatyti kokybės kriterijai.
2. Valstybės narės teikia Komisijai (Eurostatui) perduotų duomenų kokybės ataskaitas, kaip nurodyta I ir II prieduose. Komisija (Eurostatas) vertina perduotų duomenų kokybę.
5 straipsnis
Įgyvendinimo priemonės
1. Atitinkamas duomenų perdavimo techninis formatas patvirtinamas pagal 6 straipsnio 2 dalyje nurodytą reguliavimo procedūrą.
Komisija, jei būtina, gali pakeisti I ir II priedų 6 skirsnyje nurodytus su kokybės ataskaitų teikimu susijusius reikalavimus. Tos priemonės, skirtos iš dalies pakeisti neesmines šio reglamento nuostatas jį papildant, tvirtinamos pagal 6 straipsnio 3 dalyje nurodytą reguliavimo procedūrą su tikrinimu.
2. Komisija patvirtina II priedo 2 skirsnyje nurodyto „naudojimo ploto“ apibrėžtį. Ta priemonė, skirta iš dalies pakeisti neesmines šio reglamento nuostatas jį papildant, tvirtinama pagal 6 straipsnio 3 dalyje nurodytą reguliavimo procedūrą su tikrinimu.
3. Komisija nuolat ir bent kas penkerius metus pritaiko medžiagų, kurioms turi būti taikomas šis reglamentas, sąrašą ir jų suskirstymą į produktų kategorijas ir chemines klases, kaip nustatyta III priede. Tos priemonės, skirtos iš dalies pakeisti neesmines šio reglamento nuostatas, tvirtinamos pagal 6 straipsnio 3 dalyje nurodytą reguliavimo procedūrą su tikrinimu.
6 straipsnis
Komiteto procedūra
1. Komisijai padeda Europos statistikos sistemos komitetas, įsteigtas pagal Reglamento (EB) Nr. 223/2009 7 straipsnį.
2. Jei yra nuoroda į šią dalį, taikomi Sprendimo 1999/468/EB 5 ir 7 straipsniai, atsižvelgiant į jo 8 straipsnį.
Sprendimo 1999/468/EB 5 straipsnio 6 dalyje nustatytas laikotarpis yra trys mėnesiai.
3. Jei yra nuoroda į šią dalį, taikomi Sprendimo 1999/468/EB 5a straipsnio 1-4 dalys ir 7 straipsnis, atsižvelgiant į jo 8 straipsnį.
7 straipsnis
Ataskaita
Komisija kas penkerius metus Europos Parlamentui ir Tarybai pateikia ataskaitą apie šio reglamento įgyvendinimą. Šioje ataskaitoje visų pirma įvertinama perduotų duomenų kokybė, kaip nurodyta 4 straipsnyje, duomenų rinkimo metodai, verslui, žemės ūkio valdoms ir nacionalinėms administracijoms tenkanti našta ir šios statistikos nauda atsižvelgiant į Tausiojo pesticidų naudojimo teminę strategiją, visų pirma į 1 straipsnyje nustatytus tikslus. Tam tikrais atvejais joje pateikiami pasiūlymai, kaip toliau gerinti duomenų kokybę ir duomenų rinkimo metodus, taip pagerinant duomenų aprėptį bei jų palyginamumą ir sumažinant verslui, žemės ūkio valdoms ir nacionalinėms administracijoms tenkančią naštą.
Pirma ataskaita pateikiama ne vėliau kaip 2016 m. gruodžio 31 d.
8 straipsnis
Įsigaliojimas
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Strasbūre, 2009 m. lapkričio 25 d.

Labels: 20
12
19
6